Hypokoira ei ole apuväline samalla tavalla kuin esimerkiksi näkövammaisen opaskoira, jolloin sairaanhoitopiirit eivät omista tai kustanna koirien koulutusta ja koiran kuluja. Toisaalta tämä mahdollistaa myös sen, että jokainen, joka hypokoiran haluaa itselleen kouluttaa, on siihen oikeutettu eikä apuvälineen saaminen ole kiinni esimerkiksi sotealueen linjauksista ja määrärahoista. Kannattaa olla aktiivinen omalla paikkakunnalla, muutama yritys, erilaiset säätiöt ja Lions Clubit ovat lähteneet sponssaamaan koirankoulutusta perheille, joilla ei ole ollut taloudellisia edellytyksiä koulutukseen. Toisaalta on myös hyvä muistaa, että koiran kulut ovat paljon muutakin kuin koulutuskulut ja myös yllättäviin eläimen sairaanhoitokuluihin on tärkeää varautua ennalta.